CELEX: 32022R0149
Language: mt
Date: 2022-02-03 00:00:00
Title: Regolament tal-Kunsill (UE) 2022/149 tat-3 ta’ Frar 2022 li jemenda r-Regolament (UE) Nru 101/2011 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fit-Tuneżija

4.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 25/7
               
            
         REGOLAMENT TAL-KUNSILL (UE) 2022/149
         tat-3 ta’ Frar 2022
         li jemenda r-Regolament (UE) Nru 101/2011 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fit-Tuneżija
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu,
         Wara li kkunsidra d-Deċiżjoni tal-Kunsill 2011/72/PESK tal-31 ta’ Jannar 2011 dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija (1),
         Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea,
         Billi:
         
                     (1)
                  
                  
                     Ir-Regolament tal-Kunsill (UE) Nru 101/2011 (2) jimplimenta l-iffriżar tal-assi skont id-Deċiżjoni 2011/72/PESK kontra ċerti persuni u entitajiet li ġew identifikati bħala responsabbli għall-misapproprjazzjoni ta’ fondi tal-Istat Tuneżin.
                  
               
                     (2)
                  
                  
                     Fit-3 ta’ Frar 2022, il-Kunsill adotta d-Deċiżjoni (PESK) 2022/154 (3) li temenda d-Deċiżjoni 2011/72/PESK fir-rigward tal-kondizzjonijiet li taħthom jistgħu jkomplu jiġu ffriżati l-fondi ta’ persuna mejta..
                  
               
                     (3)
                  
                  
                     Dik l-emenda taqa’ fil-kamp ta’ applikazzjoni tat-Trattat u għalhekk hija meħtieġa azzjoni regolatorja fil-livell tal-Unjoni għall-implimentazzjoni tagħha, b’mod partikolari bil-ħsieb li tiġi żgurata applikazzjoni uniformi fl-Istati Membri kollha.
                  
               
                     (4)
                  
                  
                     Għalhekk jenħtieġ li r-Regolament (UE) Nru 101/2011 jiġi emendat skont dan,
                  
               ADOTTA DAN IR-REGOLAMENT:
         
            Artikolu 1
            Ir-Regolament (UE) Nru 101/2011 huwa emendat kif ġej:
            
                        (1)
                     
                     
                        jiddaħħal l-Artikolu li ġej:
                        
                           “Artikolu 2a
                           Fil-każ ta’ mewt ta’ persuna elenkata fl-Anness I:
                           
                                       (a)
                                    
                                    
                                       meta tkun ingħatat kundanna kriminali għal miżapproprjazzjoni ta’ fondi tal-Istat kontra dik il-persuna qabel il-mewt tagħha, il-fondi u r-riżorsi ekonomiċi li kienu jappartjenu lil dik il-persuna jew li kienu proprjetà tagħha, miżmuma jew ikkontrollati minnha, għandhom ikomplu jiġu ffriżati sakemm l-ordnijiet tal-qorti għall-irkupru tal-fondi tal-Istat miżapproprjati u l-ħlas ta’ multi jkunu ġew eżegwiti;
                                    
                                 
                                       (b)
                                    
                                    
                                       meta ma tkun ingħatat l-ebda kundanna kriminali bħal din kontra dik il-persuna qabel il-mewt tagħha, il-fondi u r-riżorsi ekonomiċi li kienu jappartjenu lil dik il-persuna jew li kienu proprjetà tagħha, miżmuma jew ikkontrollati minnha, għandhom ikomplu jiġu ffriżati għal perijodu ta’ żmien raġonevoli, soġġett għall-Artikolu 12(5). Jekk azzjoni ċivili jew amministrattiva għall-irkupru ta’ fondi tal-Istat miżapproprjati titressaq f’dak il-perijodu, il-fondi u r-riżorsi ekonomiċi li kienu jappartjenu lil dik il-persuna jew li kienu proprjetà tagħha, miżmuma jew ikkontrollati minnha, għandhom jibqgħu ffriżati sakemm tali azzjoni tiġi miċħuda jew, jekk tintlaqa’, sakemm tiġi eżegwita l-ordni tal-qorti għall-irkupru tal-fondi miżapproprjati.”;
                                    
                                 
                     
                  
                        (2)
                     
                     
                        fl-Artikolu 12, jiżdied il-paragrafu li ġej:
                        
                           “5.   Il-Kunsill għandu jemenda l-lista fl-Anness I kif meħtieġ ladarba jistabbilixxi li l-kondizzjonijiet stabbiliti fl-Artikolu 2a għaż-żamma tal-iffriżar ta’ fondi u riżorsi ekonomiċi li kienu jappartjenu lill-persuna mejta jew li kienu propjetà tagħha, miżmuma jew ikkontrollati minnha m’għadhomx jiġu ssodisfati.’.
                        
                     
                  
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta’ Frar 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  ĠU L 28, 2.2.2011, p. 62.
         
            (2)  Ir-Regolament tal-Kunsill (UE) Nru 101/2011 tal-4 ta’ Frar 2011 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fit-Tuneżija (ĠU L 31, 5.2.2011, p. 1).
         
            (3)  Id-Deċiżjoni tal-Kunsill (PESK) 2022/154 tat-3 ta’ Frar 2022 li temenda d-Deċiżjoni 2011/72/PESK dwar miżuri restrittivi diretti kontra ċerti persuni u entitajiet fid-dawl tas-sitwazzjoni fit-Tuneżija (ara paġna 2022/154 ta’ dan il-Ġurnal Uffiċjali).